যা ভাবা গিয়েছিল, তাই হল! একদিন বাকি থাকতেই অ্যান্টিগায় প্রথম টেস্টে জয় পেল ভারত। ফলো-অন করে দ্বিতীয় ইনিংসে ২৩১ রানে অল-আউট হয়ে যায় ওয়েস্ট ইন্ডিজ। এক ইনিংস এবং ৯২ রানে ম্যাচে জয়ী হয় ভারত। ব্যাটে দুর্দান্ত ১১৩ রানের পর বল হাতেও স্পিনের ভেল্কি দেখালেন আর. অশ্বিন। ৮৩ রানে সাত উইকেট নিয়ে তিনিই ভারতের জয়ের পথ পরিষ্কার করে দেন। ভারতীয় বোলিংয়ের বিরুদ্ধে সাময়িক লড়াই করার চেষ্টা করেছিলেন রাজেন্দ্র চন্দ্রিকা (৩১) এবং মার্লন স্যামুয়েলস (৫০), দেবেন্দ্র বিশু (৪৫), কার্লোস ব্রেথওয়েট (অপরাজিত ৫১)। কিন্তু সেই অধ্যায় বাদ দিলে অশ্বিনের নেতৃত্বে ভারতীয় বোলারদের শাসন ছিল অব্যাহত। যা দেখে উল্লসিত প্রাক্তন ভারতীয় ক্রিকেটার বীরেন্দ্র সহবাগের টুইট, ‘দলে অশ্বিনের মতো একজন পারফর্মার থাকলে ভারতকে কেউ আটকাতে পারবে না। ওর সঙ্গে ভারতীয় দলকেও অভিনন্দন’। ওয়েস্ট ইন্ডিজ ক্রিকেট বোর্ডের চোেখ ব্রাত্য টি-টোয়েন্টি বিশ্বকাপজয়ী ওয়েস্ট ইন্ডিজ দলের প্রাক্তন অধিনায়ক ড্যারেল স্যামির টুইট, ‘অ্যান্টিগার মানুষদের জন্য খুব খারাপ লাগছে। স্টেডিয়ামের রংটা এবার বোধহয় নীল করে দিতে হবে’! 
শনিবার উমেশের দুর্দান্ত বোলিংয়ের (১৮-৮-৪১-৪) সামনে তাসের ঘরের মতো ভেঙে পড়ে ওয়েস্ট ইন্ডিজ। উমেশ বলেছেন, ‘‘আমরা একটা সুনির্দিষ্ট পরিকল্পনা নিয়ে বল করেছিলাম। ইশান্ত, শামি এবং আমি ঠিক করে নিয়েছিলাম যে, যত বেশি সম্ভব মেডেন ওভার নিতে হবে। এতে ওয়েস্ট ইন্ডিজ ব্যাটসম্যানরা মরিয়া হয়ে ব্যাট চালিয়ে আউট হতে বাধ্য হবে। ম্যাচে ঠিক সেটাই হয়েছে।’’ প্রথম ইনিংসে ওয়েস্ট ইন্ডিজের স্পিনাররা যেখানে আট উইকেট নিয়েছেন, সেখানে এই মন্থর পিচে ভারতীয় পেসাররা প্রথম ইনিংসে নিয়েছেন আট উইকেট। এই সাফল্যের রহস্য কী? উমেশ বলেছেন, ‘‘আমরা জানতাম এই ধরনের উইকেটে বল করে উইকেট পাওয়া খুব কঠিন। তাই সকলে মিলে ঠিক করেছিলাম, কোনও ক্যাচ হাতছাড়া করা যাবে না। আমাদের সেই ভাবনাকে বাস্তবায়িত করেছে ফিল্ডাররা।’’
তবে ওয়েস্ট ইন্ডিজকে চাপে রাখতে অধিনায়ক বিরাট কোহলির আক্রমণাত্মক ফিল্ডিংও যে খুবই সাহায্য করেছে, তা মেনে নিয়ে উমেশ বলেছেন, ‘‘কোহলি বলে দিয়েছিল আক্রমণাত্মক ফিল্ডিং সাজাবে। সেভাবে বল করতে হবে।’’ ম্যাচের সেরা হন আর অশ্বিন।
সংক্ষিপ্ত স্কোর- ভারত- ৫৬৬-৮, ওয়েস্ট ইন্ডিজ- ২৪৩ এবং ২৩১। ম্যান অফ দ্য ম্যাচ- আর অশ্বিন (১১৩ এবং ৭-৮৩)